b'\n_START_ARTICLE_\nLogothetes tou genikou\n_START_PARAGRAPH_\nLogothetes tou genikou (gr\xc5\xa1ko \xce\xbb\xce\xbf\xce\xb3\xce\xbf\xce\xb8\xce\xad\xcf\x84\xce\xb7\xcf\x82 \xcf\x84\xce\xbf\xe1\xbf\xa6 \xce\xb3\xce\xb5\xce\xbd\xce\xb9\xce\xba\xce\xbf\xe1\xbf\xa6 ali kraj\xc5\xa1e \xcf\x8c \xce\xb3\xce\xb5\xce\xbd\xce\xb9\xce\xba\xcf\x8c\xcf\x82 [ho genik\xc3\xb3s], genikon, generalni logotet) je bil v srednjem Bizantinskem cesarstvu generalni finan\xc4\x8dni minister.\n_START_SECTION_\nZgodovina in funkcije\n_START_PARAGRAPH_\nGenikon je bil odgovoren za splo\xc5\xa1ne davke, dr\xc5\xbeavne prihodke in sodi\xc5\xa1\xc4\x8de za finan\xc4\x8dne spore. Kot tak je v veliki meri opravljal posle nekdanjega comesa sacrarum largitionum, \xc4\x8deprav je izhajal iz splo\xc5\xa1nega oddelka pretorske prefekture. Prvi potrjeni genikon je bil menih Teodot, omenjen leta 692, \xc4\x8deprav je polo\xc5\xbeaj obstajal verjetno \xc5\xbee leta 626. Finan\xc4\x8dno ministrstvo je bilo od 7. do 12. stoletja eno od glavnih ministrstev Bizantinskega cesarstva. V obdobju Komnenov se je njegov pomen zmanj\xc5\xa1al, v obdobju Angelov pa ponovno okrepil. Po opusto\xc5\xa1enju Konstantinopla v \xc4\x8detrti kri\xc5\xbearski vojni leta 1204 in razpadu Bizantinskega cesarstva je polo\xc5\xbeaj generalnega logoteta postal zgolj \xc4\x8dasten naziv, ki se je ohranil v Nikejskem cesarstvu. Po letu 1261 se je ponovno pojavil tudi pod Paleologi v obnovljenem Bizantinskem cesarstvu._NEWLINE_Psevdo-Kodin ga sredi 14. stoletja v cesarski hierarhiji uvr\xc5\xa1\xc4\x8da na 20. mesto med parakoimomena cesarske spalnice in protovestiarija. Njegova zna\xc4\x8dilna dvorna oprava in insignije so bile klobuk iz bele svile s krajci (skranikon) in dolg svilen, kaftanu podoben kabbadion, na slovesnostih in praznovanjih pa kupolast skranikon iz bele in zlate svile z zlato obrobo in podobo cesarja na prednji in zadnji strani. Za razliko od drugih uradnikov ni imel svojega uradnega spremstva (dikanikion)._NEWLINE_V obdobju Paelologov so bili med generalnimi logoteti tudi pomembni intelektualci in dr\xc5\xbeavniki, na primer Jurij Akropolit in Teodor Metohit. Zadnji dokumentirani logothet\xc4\x93s tou genikou je bil nek Ivan Andrus leta 1380. V tistem \xc4\x8dasu je bila njegova izvirna funkcija \xc5\xbee dolgo pozabljena, saj je \xc5\xbee Psevdo-Kodin zapisal, da \xc2\xbbfunkcija generalnega logoteta ni znana\xc2\xab.'